**Prednost pri zapošljavanju**

**Ostvarivanje prava prednosti pri zapošljavanju**

Osoba koja ima pravo prednosti kod prijma u državnu službu prema posebnom zakonu, **dužna je u prijavi na natječaj pozvati se na to pravo i ima prednost u odnosu na ostale kandidate samo pod jednakim uvjetima**.

Osoba koja ne bude primljena u državno tijelo, ukoliko smatra da joj je povrijeđeno pravo prednosti pri zapošljavanju da bi ostvarila navedeno pravo obvezna je podnijeti žalbu protiv rješenja o prijamu, u roku od 15 dana od dana primitka rješenja.
Žalba se podnosi tijelu koje je raspisalo natječaj, a o žalbi odlučuje Odbor za državnu službu. Odbor za državnu službu neovisno je tijelo za rješavanje žalbi sa sjedištem pri Ministarstvu uprave.

Propisi kojima je utvrđeno pravo pojedinih osoba na prednost pri zapošljavanju:

*1. Zakon o pravima hrvatskih branitelja iz Domovinskog rata i članova njihovih obitelji (NN 174/04 i 92/05 i 02/07-Odluka Ustavnog suda Republike Hrvatske, broj:U-I-4585/2005,U-I-4799/2005, U-I-2446/2006, U-I-3502/2006 od 20. prosinca 2006.)*

Navedeni Zakon obvezuje državna tijela da prilikom zapošljavanja službenika i namještenika daju prednost nezaposlenom ukoliko ispunjava tražene uvjete iz natječaja, odnosno oglasa i to sljedećim redoslijedom:

* djetetu smrtno stradaloga hrvatskog branitelja iz Domovinskog rata bez obaju roditelja,
* HRVI iz Domovinskog rata,
* članu obitelji smrtno stradaloga hrvatskog branitelja iz Domovinskog rata,
* dragovoljcu iz Domovinskog rata,
* hrvatskom branitelju iz Domovinskog rata.

Da bi ostvarila pravo prednosti pri zapošljavanju, osoba koja ispunjava uvjete za ostvarivanje toga prava, dužna je uz prijavu, odnosno ponudu na natječaj **priložiti**:

* **sve dokaze o ispunjavanju traženih uvjeta,**
* **rješenje o priznatom statusu**, odnosno **potvrdu o priznatom statusu iz koje je vidljivo spomenuto pravo,**
* **dokaz da je nezaposlena te**
* **dokaz o tome na koji mu je način prestala služba kod prethodnog poslodavca.**

 *2. Ustavni zakon o pravima nacionalnih manjina (NN 155/02 i 80/10)*

Odredbom članka 22. stavka 2. navedenoga Zakona pripadnicima nacionalnih manjina osigurava se zastupljenost u tijelima državne uprave i pravosudnim tijelima sukladno odredbama posebnog zakona, vodeći računa o sudjelovanju pripadnika nacionalnih manjina u ukupnom stanovništvu na razini na kojoj je ustrojeno tijelo državne uprave ili pravosudno tijelo i stečenim pravima.
U popunjavanju navedenih mjesta, prednost pod istim uvjetima imaju predstavnici nacionalnih manjina.

*3. Zakon o profesionalnoj rehabilitaciji i zapošljavanju osoba s invaliditetom (NN 143/02 i 33/05)*

Članak 10. navedenoga Zakona utvrđuje pravo prednosti pri zapošljavanju osobi s invaliditetom ukoliko ista zadovoljava sve tražene uvjete propisane oglasom ili natječajem. Obveza davanja prednosti ne odnosi se na poslodavca – fizičku ili pravnu osobu koji zapošljava manje od dvadeset radnika.
Državna tijela dužna su, sukladno odredbama navedenoga Zakona, do 31. prosinca 2011. godine imati zaposlenu najmanje jednu osobu s invaliditetom na svakih 35 zaposlenih.
Poslodavci su dužni dati prednost pri zapošljavanju osobi s invaliditetom ukoliko ista zadovoljava sve tražene uvjete propisane oglasom ili natječajem.

*4. Kolektivni ugovor za državne službenike i namještenike (NN  93/08,  23/09-Ispravak, 39/09 – Dodatak I. i 90/10 – Dodatak II. Kolektivnom ugovoru)*

Članak 73. navedenog Kolektivnog ugovora utvrđuje da službenik i namještenik, za čijim je radom prestala potreba u državnom tijelu, ima u roku od dvije godine prednost kod prijma u državnu službu odnosno na rad u tom državnom tijelu, ako se u tom vremenu ukaže potreba za obav­lja­njem poslova radnog mjesta na koje je službenik i namještenik bio raspoređen u trenutku kada ja za ­nje­govim radom prestala potreba.